লকডাউনৰ পিছতো ইটালীত কেনেদৰে বিয়পিছিল Corona? পঢ়ক সবিশেষ... । News Next One\nলকডাউনৰ পিছতো ইটালীত কেনেদৰে বিয়পিছিল Corona? পঢ়ক সবিশেষ...\nBy News Next One0Comments\nসমগ্ৰ বিশ্বতে কৰ'না ভাইৰাছে ধাৰণ কৰিছে ভয়াৱহ ৰূপ। বিশ্বৰ প্ৰতিখন দেশে এই সংকটৰ সৈতে যুঁজ দিছে। বিশ্ব স্বাস্থ্য সংস্থা চমুকৈ WHOৰ মতে চীনৰ পৰা প্ৰাৰ্দূভাৱ হোৱা ভাইৰাছবিধৰ এই পৰ্যন্ত ১৮৪খন দেশত সংক্ৰমণ হৈছে। প্ৰাণ কাঢ়িছে ১৪ সহস্ৰাধিকৰ। কৰ'না ভাইৰাছে আটাইতকৈ ভয়াৱহ ৰূপ ধাৰণ কৰিছে ইটালীত। ইউৰোপ মহাদেশৰ এইখন দেশত বিশ্বৰ ভিতৰতে কৰ'নাত সৰ্বাধিক লোকৰ মৃত্যু হৈছে। ২২ মাৰ্চ পৰ্যন্ত ইটালীত মৃত্যু হৈছে ৪০৩১ গৰাকী লোকৰ। ২১ মাৰ্চৰ দিনটোত এদিনতে মৃত্যুক আকোৱালি লৈছে ৭৯৩ জনকৈ লোকে। ইয়াৰ এদিন পূৰ্বে দেশখনত মৃত্যু হৈছিল ৬২৭ গৰাকী লোকৰ।\nচীনত প্ৰথমে কৰ'না ভাইৰাছৰ ঘটনা ধৰা পৰিছিল বিগত বৰ্ষৰ ডিচেম্বৰত। প্ৰায় ৪মাহৰ অন্তত এই ভাইৰাছৰ সংক্ৰমণ ৰোধ কৰাৰ ক্ষেত্ৰত এটা পৰ্যায়লৈ সফলতা লাভ কৰিছে চুবুৰীয়া দেশখনে। দেশখনত কৰ'নাত আক্ৰান্ত হৈ মৃত্যুমুখত পৰিছে ৩,২৬১ গৰাকী লোকে। চীনা প্ৰশাসনে দাবী কৰা মতে, যোৱা এসপ্তাহত তীব্ৰ গতিত হ্ৰাস পাইছে নতুন ঘটনা।\nকৰ'না ভাইৰাছৰ বিৰুদ্ধে ইটালীয়ে কৰা যুঁজখনক লৈ অৱতাৰণা হৈছে বহু প্ৰশ্নৰ। বেলেৰিঅ' কেপ্ৰাৰো নামৰ এগৰাকী লোকে টুইটাৰত ইটালীৰ ভুলসমূহৰ কথা স্পষ্টকৈ লিখিছে। পেছাত অধ্যাপক কেপ্ৰাৰো বৰ্তমান লণ্ডনৰ বাসিন্দা। অধ্যাপক কেপ্ৰাৰোৱে ৬টাকৈ ধাৰাবাহিক টুইটযোগে ব্যাখ্যা কৰিছে কিদৰে কাৰ ভুলৰ বাবে ইটালীত আজিৰ পৰিস্থিতিয়ে দেখা দিছে। ২০ মাৰ্চত কৰা টুইটত কেপ্ৰাৰোৱে লিখিছে, 'ঠিক এমাহ পূৰ্বে ইটালীত প্ৰথমটো কৰ'নাৰ ঘটনা ধৰা পৰিছিল। মই কব খুজিছো যে ইয়াৰ পিছত এমাহৰ ভিতৰত কি কি হ'ল। আশা কৰো আপোনালোকে আমাৰ ভুলৰ পৰা শিক্ষা ল'ব।'\nপ্ৰথম টুইটঃ প্ৰথম দুই সপ্তাহত কেৱল ১১ খন চহৰত লকডাউন কৰা হৈছিল। সেই সময়ত মৃত্যুৰ সংখ্যা কম আছিল। ৰাজনৈতিক নেতাসকল আৰু মহামাৰী বিশেষজ্ঞসকল ব্যস্ত আছিল টিভিৰ টকশ্ব'ত কথাৰ কটাকটি কৰাত। তেওঁলোকে কৈছিল যে এয়া কেৱল ফ্লু' অৰ্থাৎ জ্বৰৰ দৰে ৰোগ।\nদ্বিতীয় টুইটঃ দ্বিতীয় সপ্তাহ সমাপ্ত হোৱাৰ লগে লগে এয়া স্পষ্ট হৈ পৰিল যে এই ভাইৰাছ ইটালীৰ উত্তৰ অঞ্চলত পূৰামাত্ৰাই বিয়পি পৰিছে। এদিনতে ৫০ জনকৈ লোকৰ মৃত্যু হ'বলৈ ধৰিলে। ইটালীৰ চৰকাৰে লোম্বাৰ্দী চহৰসহ কেইবাখনো চহৰ লক-ডাউন কৰিবলৈ চেষ্টা কৰিলে। কিন্তু দক্ষিণপন্থী নেতাসকলে অদ্ভুত কাণ্ড কৰিলে। কৰ'নাৰ বিৰুদ্ধে যুদ্ধৰ বাবে চৰকাৰে ৰূপায়ণ কৰিবলৈ লোৱা আইনৰ ড্ৰাফট কপি সংবাদমাধ্যমৰ হাতত তুলি দিলে নেতাসকলে। ফলত আইন গৃহীত হোৱাৰ পূৰ্বেই মানুহবোৰ আতংকিত হৈ পৰিল। আতংকিত লোকসকলে লোম্বাৰ্দী চহৰ এৰিবলৈ ধৰিলে। লোম্বাৰ্দী চহৰক ৰেড জ'ন ঘোষণা কৰা হ'ল।\nতৃতীয় টুইটঃ তিনি দিন পিছত প্ৰতিদিনে ৫০-২০০ জনলৈকে মানুহ এই ভাইৰাছত আক্ৰান্ত হ'বলৈ ধৰিলে। ৰেড জ'নৰ বাহিৰৰ পৰা কৰ'নাত আক্ৰান্ত হোৱাৰ ঘটনা পোহৰলৈ আহিবলৈ ধৰিলে। ইয়াৰ পিছতেই প্ৰধানমন্ত্ৰী জিউস্পি কণ্টেই সমগ্ৰ ইটালীতে সম্পূৰ্ণ ৰূপে লক-ডাউন ঘোষণা কৰে।\nচতুৰ্থ টুইটঃ চতুৰ্থ সপ্তাহত উত্তৰ ইটালীত স্বাস্থ্য ব্যৱস্থা একেবাৰে তছনছ হৈ পৰিল। বৰগাম' চহৰত এম্বুলেন্সৰ বাবে ৭ ঘণ্টা পৰ্যন্ত অপেক্ষা কৰিবলগীয়া পৰিস্থিতিৰ সৃষ্টি হ'ল। মৃতকৰ মুঠ সংখ্যাৰ ভিতৰত ৮৭ শতাংশ লোকে নিজ ঘৰতে মৃত্যুক আকোৱালি ললে। কিয়নো হাস্পতাললৈ যাবই নোৱাৰিলে। সেই সময়ত হাস্পতালত ভৰি এখন ৰাখিবলৈ ঠাই নাছিল। মৃতদেহ কফিনত ভৰাই হাস্পতালত শাৰী শাৰীকৈ থবলগীয়া হৈছিল। এই কথা মই বঢ়াই কোৱা নাই। পৰিস্থিতি এনে হৈছিল যে মৃতদেহ ট্ৰাকত লৈ যাবৰ বাবে সেনাক মতা হৈছিল।\nপঞ্চম টুইটঃ এইবোৰৰ মাজতে দক্ষিণ ইটালীত ক্ৰমান্বয়ে মানুহবোৰ ৰোগত আক্ৰান্ত হ'বলৈ ধৰিলে। পৰিসংখ্যাত স্পষ্ট হৈ পৰিছে যে যিসকলে ভয়তে উত্তৰ ইটালীৰ পৰা পলায়ন কৰি দক্ষিণ ইটালীলৈ আহিছিল তেওঁলোকৰ সন্তান নতুবা পৰিয়ালৰ লোকসকলেই বেছিকৈ ভাইৰাছত আক্ৰান্ত হৈছে।\nষষ্ঠ টুইটঃ এমাহ সম্পূৰ্ণ হ'ল। এদিনতে মৃত্যু হোৱা লোকৰ সংখ্যা ৬৭২গৰাকী হৈ পৰিল। এখন ছুপাৰ মাৰ্কেট বন্ধ কৰিবলগীয়া হ'ল। কিয়নো তাত কাম কৰা এগৰাকী কৰ্মচাৰী ভাইৰাছত আক্ৰান্ত হ'ল। তাৰ পিছত বাকী ছুপাৰ মাৰ্কেটসমূহ বন্ধ কৰিলে। স্পষ্ট কথা এয়েই যে এয়া কেৱল ফ্লু নহয়। ঘৰতে থাকক। ভাইৰাছবিধক বিয়পিবলৈ সুবিধা নিদিব। আজি ঘৰত থাকি আপুনি কৰা কিঞ্চিৎ ত্যাগে কাইলৈ সমগ্ৰ পৃথিৱীখনকে সুন্দৰ কৰি তুলিব।\nঅসমবাসীয়ে ইয়াৰ পৰা কি শিকা উচিত?\nস্বাস্থ্যমন্ত্ৰী হিমন্ত বিশ্ব শৰ্মাই আজি সন্ধিয়া লকডাউন ঘোষণা কৰাৰ কথা সদৰী কৰিবলৈ অনুষ্ঠিত কৰা সংবাদ মেলত জনোৱা মতে অসমত এজনো লোকৰ দেহত এতিয়ালৈ পজিটিভ ধৰা পৰা নাই। এই সময়ছোৱাত প্ৰায় ১৫০ জন লোকক টেষ্ট কৰা হৈছে বুলিও জনাইছে মন্ত্ৰীগৰাকীয়ে। আনহাতে অসমত এজনো লোক কৰ'নাত আক্ৰান্ত নহ'লেও ভাৰতত সোমবাৰৰ সন্ধিয়ালৈকে কৰ'নাত আক্ৰান্ত লোকৰ সংখ্যা বৃদ্ধি পাই হৈছেগে ৪২০জনৰো অধিক। মৃত্যু হৈছে ৮ জনকৈ লোকৰ। অসমসহ ২০ খনকৈ ৰাজ্যত লকডাউন ঘোষণা কৰা হৈছে। ৰেল আৰু বাছৰ চলাচল সম্পূৰ্ণৰূপে বন্ধ কৰা হৈছে। ঘৰুৱা বিমানো বন্ধৰ কথা সদৰী কৰিছে চৰকাৰে।\nআনহাতে দেওবাৰে সমগ্ৰ দেশে পালন কৰে জনতা কাৰ্ফিউ। এই জনতা কাৰ্ফিউৰ পূৰ্বে বহু লোকে নিজৰ কাম কৰা ঠাইৰ পৰা ঘৰলৈ উভতিছে। আনকি জনতা কাৰ্ফিউৰ দিনটোতো সন্ধিয়া ৫ বজাত ধন্যবাদ জনোৱাৰ নামত কাহী-বাতি লৈ ৰাজপথত সমদল উলিয়াইছে। অসমৰ ভিন্ন প্ৰান্ততো বহু লোকে কালিৰ দিনটোত এনেদৰে দল বান্ধি হাতত ধৰাধৰিকৈ সমদল বাহিৰ কৰা দেখা গৈছে। একেদৰে কাইলৈ সন্ধিয়া ৬ বজাৰ পৰা আৰম্ভ হ'বলগীয়া লকডাউনৰ পূৰ্বেও বহু লোকে চহৰৰ পৰা নিজ নিজ ঘৰলৈ যোৱাৰ যো-জা চলাইছে। ইয়াৰ ফলত কৰ'না বিয়পি পৰাৰ সম্ভাৱনা অধিক হৈ পৰে।\nবিশেষজ্ঞসকলৰ মতে, এই সপ্তাহটো ভাৰত তথা অসমৰ বাবে অতিশয় গুৰুত্বপূৰ্ণ। বৰ্তমান ভাৰতত কৰ'না ভাইৰাছ দ্বিতীয় পৰ্যায় অৰ্থাৎ লোকেল ট্ৰান্সমিছন পৰ্যায়ত আছে। অৰ্থাৎ এতিয়ালৈকে কৰ'না ধৰা পৰা ঘটনাসমূহৰ লোকসকলৰ প্ৰায়সংখ্যাকেই বিদেশৰ পৰা উভতা লোকৰ দ্বাৰা পোনপটীয়াকৈ সংক্ৰমিত হৈছে। ইয়াৰ পিছতেই আহে তৃতীয় পৰ্যায় বা কমিউনিটি ট্ৰান্সমিছন। যেতিয়া কৰ'না ভাইৰাছৰ দ্বাৰা আক্ৰান্ত ব্যক্তিৰ পোনপটীয়া সংস্পৰ্শলৈ নহাকৈয়ে প্ৰত্যক্ষ কাৰকসমূহৰ পৰা যেনে কৰ'না আক্ৰান্তই স্পৰ্শ কৰা সামগ্ৰী, স্থান আদিৰ পৰা বিয়পে তেতিয়াই ইয়াক কমিউনিটি ট্ৰান্সমিছন আখ্যা দিয়া হয়। ইটালী, ইৰাণ, গ্ৰেট ব্ৰিটেইন আদি দেশত এই পৰ্যায় পোৱাৰ পিছতে অৱস্থাৰ অৱনতি ঘটিছিল।\nইতিমধ্যে শনিবাৰ, দেওবাৰ আৰু সোমবাৰৰ দিনটোৰ লগতে বিগত প্ৰায় এসপ্তাহ ধৰি বহিঃৰাজ্যৰ পৰা কেবাখনো ৰেলযোগে অসমলৈ শতাধিক লোকৰ আগমন ঘটিছে। এইসকল লোকৰ বহুতেই স্বাস্থ্য পৰীক্ষা নকৰাকৈয়ে নিজৰ নিজৰ গাঁৱৰ ঘৰলৈ গৈছে আৰু কোৱাৰেণ্টাইন নোহোৱাকৈয়ে ঘূৰি ফুৰিছে বা পৰিয়ালৰ বাকী সদস্যসকলৰ সংস্পৰ্শলৈ আহিছে। কেৰালা আৰু মহাৰাষ্ট্ৰত এনে কাৰণৰ বাবেই কৰ'নাত বহু লোক আক্ৰান্ত হ'বলগীয়াত পৰিছে। এনে পৰিপ্ৰেক্ষিতত চৰকাৰে নগৰসমূহৰ লগতে গ্ৰামাঞ্চলৰ বাবে সুকীয়া ব্যৱস্থা গ্ৰহণ কৰাতো প্ৰয়োজনীয় আছিল যদিও তেনে কোনো চকুত লগা ব্যৱস্থা গ্ৰহণ কৰা পৰিলক্ষিত হোৱা নাই। সেয়ে এই মুহূৰ্তত সাৱধানতা অৱলম্বনৰ বাদে অসমবাসীৰ হাতত নাই কোনো বিকল্প।
